b'\n_START_ARTICLE_\nPoul Andreassen\n_START_SECTION_\nLiv og virke\n_START_PARAGRAPH_\nHan avsluttet skolegangen etter middelskolen som 14-\xc3\xa5ring og kom i l\xc3\xa6re som maskinarbeider hos P.W. Hallengren & S\xc3\xb8n i K\xc3\xb8benhavn, hvor faren var arbeidsformann. Andreassen gikk maskinteknisk fagskole om kveldene, og i 1951 tok han eksamen som maskiningeni\xc3\xb8r ved K\xc3\xb8benhavns Maskinteknikum. Omkring 1960 ble han engasjert av SAS for \xc3\xa5 rasjonalisere selskapet, som befant seg i et \xc3\xb8konomisk uf\xc3\xb8re. I en alder av 34 \xc3\xa5r ble han i 1962 administrerende direkt\xc3\xb8r i Det Danske Reng\xc3\xb8ringsselskab, som han utviklet til det multinasjonale konsernet ISS. Han avgikk som administrerende direkt\xc3\xb8r i 1995. Andreassen var styreformann i Danmarks st\xc3\xb8rste byggeprosjekt, Storeb\xc3\xa6ltsforbindelsen AS, 1987\xe2\x80\x931998 og styreformann i Superfos AS frem til 1998._NEWLINE_Han hadde tillitsverv innen blant annet Dansk Arbejdsgiverforening og Foreningen til St\xc3\xb8tte for M\xc3\xb8dre og B\xc3\xb8rn. I ung alder skiftet han politisk st\xc3\xa5sted fra Socialdemokratiet til Det Konservative Folkeparti, hvor han stod som medlem i mange \xc3\xa5r. I 1998 lot han seg overtale til \xc3\xa5 overta som formann i de konservatives hovedstyre, men klarte ikke \xc3\xa5 bringe suksessen fra n\xc3\xa6ringslivet over i det politiske liv. Andreassens misjon som organisatorisk leder og overgangsfigur ble imidlertid oppfylt, idet han banet vei for Bendt Bendtsen som partiformann og politisk leder istedenfor Pia Christmas-M\xc3\xb8ller. Andreassen avgikk som formann i 2000._NEWLINE_Fra tidlig i 1980-\xc3\xa5rene kjempet han mot en arvelig hjertesykdom, og i 1991 ble han vellykket hjerteoperert samtidig som han gikk ned i vekt og sluttet \xc3\xa5 r\xc3\xb8yke. Han d\xc3\xb8de etter lengre tids sykdom i 2009, og ble bisatt fra Ordrup kirke ved Charlottenlund.\n_START_SECTION_\nUtmerkelser\n_START_PARAGRAPH_\nPoul Andreassen ble utnevnt til ridder av Dannebrogordenen.'